b'\n_START_ARTICLE_\nBertold (oglejski patriarh)\n_START_PARAGRAPH_\nBertold, ande\xc5\xa1ki grof, oglejski patriarh, nad\xc5\xa1kof v Kalocsi, * okrog 1180, Bamberg, \xe2\x80\xa0 23. maj 1251, Oglej._NEWLINE_Bertold je bil sin ande\xc5\xa1kega grofa in meranskega vojvode Bertolda III./IV. (\xe2\x80\xa01204) in njegove \xc5\xbeena Agnes von Rochlitz. V \xc4\x8dasu njegovega o\xc4\x8deta so bili Ande\xc5\xa1ki med najpomembnej\xc5\xa1imi rodbinami v nem\xc5\xa1kem kraljestvu; brat Ekbert je bil bamber\xc5\xa1ki \xc5\xa1kof, sestri Agnes (Ne\xc5\xbea) in Gertruda (Jera) \xc5\xbeeni ogrskega in francoska kralja, sestra Hedvika \xc5\xbeena \xc5\xa1lezijskega vojvode. Ande\xc5\xa1ki so bili tradicionalno zvesti prista\xc5\xa1i \xc5\xa1taufovskega nem\xc5\xa1kega kralja._NEWLINE_Kot najmlaj\xc5\xa1i sin je Bertold za\xc4\x8del svojo duhovni\xc5\xa1ko kariero na mestu stolnega pro\xc5\xa1ta v Bambergu. Sestra Gertruda (Jera), poro\xc4\x8dene s kasnej\xc5\xa1im ogrskim kraljem Andrejem II. (vladal 1205-35), mu je omogo\xc4\x8dila, da se je uveljavil na ogrskem dvoru. Kralj Andrej ga je leta 1206 imenoval za nad\xc5\xa1kofa v Kalocsi. Ker Bertold ni bil dovolj star, niti ni imel zahtevanih izku\xc5\xa1enj (pape\xc5\xbe Inocenc III. je imenovanje potrdil \xc5\xa1ele leta 1212), je nadaljeval \xc5\xa1tudij v Vicenzi. Po vrnitvi iz Italije ga je svak leta 1209 imenoval za bana Hrva\xc5\xa1ke, Dalmacije in Slavonije ter leta 1212 \xc5\xa1e za vojvodo Transilvanije in za kraljevega namestnika. Tako je dobil velik vpliv na vladarske posle, obenem pa se je proti njemu in kraljici kopi\xc4\x8dilo sovra\xc5\xa1tvo doma\xc4\x8dega plemstva. Ko je leta 1213 kralj od\xc5\xa1el na bojni pohod v Rutenijo in prepustil vladanje kraljici in Bertoldu, so zarotniki 28. septembra 1213 organizirali pomor Nemcev na dvoru. Ubili so Gertrudo in nekatere njene prista\xc5\xa1e, Bertoldu pa je ranjenemu uspelo ube\xc5\xbeati._NEWLINE_Po smrti oglejskega patriarha Wofgerja von Erleja (1218) je pape\xc5\xbe Honorij III. Bertolda imenoval za njegovega naslednika. Tudi kot vodja cerkvene dr\xc5\xbeave je Bertold ostal zvest prista\xc5\xa1 cesarja in njegove politike, cesar pa mu je naklonjenost vra\xc4\x8dal s podporo njegovim prizadevanjem, da \xc4\x8dim bolj utrdi dr\xc5\xbeavo patriarhata. Friderikovega cesarskega kronanja v Rimu (1220) se je udele\xc5\xbeil z 2.000 konjeniki in se pokazal v polnem kne\xc5\xbejem bli\xc5\xa1\xc4\x8du. S podpiranjem cesarja je moral postati previdnej\xc5\xa1i, ko se je novi pape\xc5\xbe Gregor IX. leta 1227 sprl s cesarjem in ga izob\xc4\x8dil. Bil je med posredovalci njune sprave in kot garant prisoten na podpisu njunega pobotanja v San Germanu, julija 1230. _NEWLINE_Bertod je po smrti svojega starej\xc5\xa1ega brata Henrika IV. (\xe2\x80\xa01228) podedoval ande\xc5\xa1ke rodbinske posesti na Kranjskem in v Slovenj Gradcu. \xc5\xa0e  naprej je sodeloval s Friderikom II.; ta je Bertoldu izkazal posebno zaupanje, ko mu je leta 1235 poveril nalogo, da pripelje njegovega odstavljenega sina Henrika v zapor v Apulijo. Bertold je leta 1238 prestavil sede\xc5\xbe patrarhije iz \xc4\x8cedada v Udine. Leta 1245 je tamkaj spodbudil gradnjo dana\xc5\xa1nje udinske stolnice._NEWLINE_Tudi ko je Gregor IX. leta 1239 Friderika II. drugi\xc4\x8d izob\xc4\x8dil, je Bertold ostal cesarju zvest in si je tako tudi sam prislu\xc5\xbeil izob\xc4\x8denje. \xc5\xa0ele po posredovanju ogrskega kralja Bele IV. (Bertoldovega ne\xc4\x8daka) je pape\xc5\xbe Bertoldovo izob\xc4\x8denje preklical (1241). A takrat se je za\xc4\x8del odnos med njim in cesarjem krhati; kljub temu se je poleti 1245 na sinodi v Lyonu ponovno zavzel za ukinitev cesarjevega izob\xc4\x8denja. _NEWLINE_Po tem pa so Friderikove nerazumljive odlo\xc4\x8ditve, tako kot druge prista\xc5\xa1e, tudi Bertolda odvrnile od cesarja. Brez dvoma je k temu prispeval tudi cesarjev odnos do Bertoldovega na\xc4\x8daka, meranskega vojvode Otona II. (\xe2\x80\xa01248), ki ga je Friderik II. tudi izob\xc4\x8dil. Maja 1249 se je Bertold jasno opredelil in stopil na stran cesarjevih nasprotnikov. V povra\xc4\x8dilo je Friderik II. pooblastil gori\xc5\xa1kega mejnega grofa Majnharda III. (\xe2\x80\xa01258), da zavzame ande\xc5\xa1ke posesti na Kranjskem. Bertold se je tedaj obrambno povezal \xc5\xa1e z Ulrikom III. Spanheimskim. Skoraj\xc5\xa1nja cesarjeva smrt (decembra 1250) pa je konfliktu odvzela ostrino._NEWLINE_Naslednje leto je umrl tudi Bertold. Z njim se je kon\xc4\x8dalo dolgoletno obdobje, ko so nem\xc5\xa1ki plemi\xc4\x8di vodili oglejski patriarhat. Po mo\xc5\xa1ki strani je z njim ugasnil tudi ande\xc5\xa1ki rod. Slovenjgra\xc5\xa1ko ande\xc5\xa1ko posest je zapustil oglejskemu patriarhatu._NEWLINE_Tik ped smrtjo je Bertold posvetil novo cerkev v Slovenj Gradcu svoji ne\xc4\x8dakinji Elizabeti Turingijski, ki jo je pape\xc5\xbe Gregor IX. \xc5\xbee leta 1235 proglasil za svetnico. Bertoldu pripisujejo tudi zasluge za gradnjo cerkve na Grajskem hribu nad Slovenj Gradcem.'